EFF verwelkom besluit oor munisipale bestuurder | Netwerk24
Deur Charné Kemp 20 November 2018 21:09
Die EFF het die besluit van die Vrystaatse LUR vir samewerkende regering om die aanstelling van die munisipale bestuurder in Sasolburg af te keur, verwelkom.
Dit volg op Oupa Khoabane, die LUR, se besluit om nie die aanstelling van Lindi Molibeli van die Fezile Dabi-distriksmunisipaliteit in die Noord-Vrystaat te bekragtig nie.
In Khoabane se verklaring meld hy dat die proses om Molibeli aan te stel, nie wettig was nie.
Molibeli was voorheen in die nuus toe Magugudi Oliphant, die destydse burgemeester, nie haar kontrak as munisipale bestuurder wou hernu nie. Molibeli het na bewering miljoene rande van die munisipale begroting vir 'n hooggeplaaste se begrafnis goedgekeur.
Destyds het opposisiepartye Oliphant teen die ANC gesteun.
Mandisa Makesini, die EFF se provinsiale voorsitter, sê Khoabane se besluit is bewonderenswaardig.
"Tog moet ons benadruk dat die LUR twyfelagtige aanstellings in senior administratiewe poste in al die munisipaliteite in die provinsie moet nagaan.
"Ons versoek 'n deeglike en objektiewe hersiening van alle senior aanstellings in die provinsie. Die betreurenswaardige toestand van die plaaslike regering gee ons slapelose nagte. Dit het nadelige gevolge vir dienslewering en die algemene welstand van ons mense.
"Ons versoek dat alle senior bestuurders in plaaslike regerings se kwalifikasies geoudit word. Die ouditverslae moet openbaar gemaak word in die belang van deursigtigheid en om nepotisme hok te slaan.
"Die EFF in die Vrystaat sal nie rus totdat staatsinstellings deur geloofwaardige mense wat wettig aangestel is, bestuur word nie. Hulle moet aan die akademiese en professionele vereistes voldoen," sê Makesini.